जरीडीह में दिनदहाड़े सवा लाख की लूट, लुटेरे फरार
बोकारो-रामगढ़मुख्य पथ पर जरीडीह थाना क्षेत्र के दत्ता इंजीनियरिंग के सामने गुरुवार को दोपहर दो बजे बाइक सवार तीन उचक्कों ने फाइनांस कंपनी के कर्मचारी से एक लाख, 27 हजार, 800 रुपए छीनकर भाग गए। भारत फाइनांस के कर्मचारी, मोहदा निवासी शैलेन्द्र महतो बाइक संख्या जेएच09एजी 2343 पर सवार होकर कसमार प्रखंड के मंजूरा, सुरयूडीह धधकिया से पैसा लेकर जैनामोड़ शाखा रहे थे। उसी दौरान बांधडीह दत्ता इंजीनियरिंग के सामने रामगढ़ की ओर से काले रंग की बाइक पर सवार तीन उचक्कों ने पीछा कर उन्हें रोका और यह कहकर मारपीट करने लगे कि वह किसी वृद्ध को बाइक से धक्का मारकर भाग रहे हैं। हाथापाई के दौरान उचक्कों ने चाबी छिनकर बाइक की डिक्की खोलकर उसमें बैग में रखे रुपए समेत कागजात को लेकर पुनः रामगढ़ की ओर भाग निकले। लूटपाट के चार घंटे बाद भी पुलिस को घटना का कोई सुराग नहीं मिल पाया। पीड़ित के आवेदन पर जरीडीह थाने में मामला दर्ज किया गया है। पुलिस अनुसंधान में जुट गई है।
जरीडीह थाना क्षेत्र इन दिनों अपराधियों का अड्डा बनता जा रहा है। अपराध बढ़ते जा रहे हैं, लेकिन इसे रोकने में पुलिस नाकाम साबित हो रही है। लूट और चोरी की घटनाओं में वृद्धि होने पर आम आदमी परेशान है। चैंबर ऑफ कामर्स ने भी इस पर चिंता जाहिर की है। आम लोग पुलिस के खिलाफ मुखर होने से परहेज कर रहे हैं, लेकिन दबी जुबान से इसे पुलिस की विफलता बता रहे हैं। लगातार हो रही आपराधिक घटनाओं के बावजूद पुलिस अधिकारी यहां सुरक्षा व्यवस्था चुस्त-दुरुस्त नहीं कर रहे हैं।
bho_Deva hin_Deva hin_Deva